የእስልምና እምነት ተከታዮች 1434ኛው የኢድ አልፈጥር በድምቀት አከበሩ
አዲስ አበባ፤ ነሐሴ 2/2005 (ዋኢማ) – በመላ አገሪቱ የሚገኙ የእስልምና ሃይማኖት ተከታዮች በዛሬው እለት 1434ኛው የኢድ አልፈጥር በዓልን በሰላማዊ መንገድ በድምቀትአከበሩ።ሙስሊሙ ማህበረሰብም ከማለዳው ጀምሮ ወደ ስቴዲየም በማምራት በአሉን በሰላት፣ በስግደት፣ በተክቢራና በሌሎችንም ሀይማኖታዊ ስነ ስርአቶች በማካሄድ አክብሮታል።በአዲስ አበባ ስታዲዮም በተካሄደው የበዓሉ አከባበር ስነስርዓት ላይ ንግግር ያደረጉት የአዲስ አበባ የእስልምና ጉዳይ ምክር ቤት ፕሬዚዳንት ዶ/ር አህመድ አብዲራህማን እንደገለጹት ሙስሊሙ ሕብረተሰብ ያለው ለሌለው በማካፈል በዓሉን ሊያሳልፍ ይገባል።ፕሬዚዳንቱ አያይዘውም መላው የኢትዮጵያ ሙስሊም ሕብረተሰብ በአገራችን በሃይማኖት ሽፋን እየተንቀሳቀሱ ያሉትን  አሸባሪዎችንና ጸረ ሰላም ሃይሎችን አጥብቆ ሊዋጋቸው ይገባል ብለዋል።ህዝበ ሙስሊሙ ለዘመናት ከሱ ጋር የዘለቀውን አንድነት አጠናክሮ ሊቀጥል እንደሚገባ ያሳሰቡት ፕሬዚዳንቱ ሁሉም የእስልምና ሃይማኖት እምነት ተከታይ አገሪቱ እያደረገች ባለው የልማት እንቅስቃሴ የድርሻቸውን ሊወጣ ይገባል ብለዋል።የኢትዮጵያ የእስልምና ሃይማኖት ጉዳዮች ምክር ቤት ፕሬዚዳንት ሼሕ ኪያር መሐመድ አማን በበኩላቸው ኢትዮጵያ የረጅም ዓመታት የሃይማኖት መቻቻል ታሪክ ያላት አገር በመሆኗ ይህንን መቻቻል ጠብቀን መሄድ ይጠበቅብናል ብለዋል።በሀይማኖት ስም አንዳንድ አክራሪዎች ሰላምን የሚነሳ ድርጊት እየፈጸሙ መሆኑን የጠቆሙት ሼሕ ሚያር ይህ ጸረ ሰላም ድርጊት  መላው ሙስሊሙ በየመስጊዱ ጸሎቱን በአግባቡ እንዳይከውን እያደረገ መሆኑን ተናግረዋል።ሸህ ኪያር ሙሀመድ አማን እንዳሉት  በረመዳን ሙስሊሙ ፈጣሪው ያዘዘውን መልካም ነገሮች ሁሉ ሲከውን መቆየቱን አስታውሰው  ሙስሊሙ ማህበረሰብ በቀጣይም  ይህንን ተግባሩን ሊቀጥልበት ይገባል ብለዋል።ሼሕ ኪያር አያይዘውም ህዝበ ሙስሊሙ ሽብርተኝነትንና ጽንፈኝነትን ሊያወግዝና አጥብቆ ሊዋጋ  እንደሚገባ  አስስበዋል። በአዲስ አበባ ስታዲዮም በተካሄደው የበዓሉ አከባበር ስነስርዓት ላይ  ከፍተኛ የመንግስት ባለስልጣናትና  አምባደሮችና መገኘታቸውን ዋልታ ኢንፎርሜሽን ማእከል ዘግቧል።